чума по свинете. Тези три акта се прилагат, считано от 21 април 2021 г.
 (5)
 Необходимо е настоящите мерки на Съюза за контрол на африканската чума по свинете, изложени в Решение за изпълнение 2014/709/ЕС, да бъдат адаптирани, за да се приведат в съответствие с новата законодателна рамка за здравеопазването на животните, установена с Регламент (ЕС) 2016/429, и за да се подобри контролът на тази болест в Съюза чрез опростяване на правилата на Съюза, така че да се даде възможност за по-ефективно и бързо прилагане на мерките за контрол. Необходимо е също правилата на Съюза да се приведат колкото е възможно повече в съответствие с международните стандарти, като например тези, които са определени в глава 15.1 „Заразяване с вируса на африканската чума по свинете“ от Здравния кодекс за сухоземните животни на Световната организация за здравеопазване на животните (OIE) (5) (кодекс на OIE). В мерките за контрол, изложени в настоящия регламент, следва да се отчита натрупаният опит в прилагането на Решение за изпълнение 2014/709/ЕС.
 (6)
 Епидемиологичната обстановка с африканската чума по животните в засегнатите държави членки и на глобално равнище поражда голям риск от по-нататъшното разпространение на тази болест в Съюза. Общите мерки за контрол на болестта, изложени в Регламент (ЕС) 2016/429 и в Делегиран регламент (ЕС) 2020/687 не обхващат всички специфични подробности и аспекти по отношение на разпространението и епидемиологичната обстановка във връзка с африканската чума по свинете. Следователно е подходящо в настоящия регламент да се изложат специални мерки за контрол на болестта за ограничен период при условия, подходящи за епидемиологичната обстановка по отношение на африканската чума по свинете в Съюза.
 (7)
 Настоящият регламент следва да осигурява подход за регионализация, който да се прилага в допълнение към мерките за контрол на болестта, изложени в Регламент (ЕС) 2020/687, и да съдържа списък с ограничителните зони в държавите членки, засегнати от огнища на африканска чума по свинете, или в риск поради своята близост до такива огнища. Тези ограничителни зони следва да се разграничават според епидемиологичната обстановка по отношение на африканската чума по свинете и степента на риска и следва да се класифицират като ограничителни зони I, II и III, като ограничителна зона III включва областите с най-високата степен на риска от разпространение на това заболяване и най-динамичното положение, свързано с болестта при отглежданите свине. Те следва да се изброят в приложение I към настоящия регламент, като се вземе под внимание информацията, предоставена от компетентния орган на засегнатите държави членки по отношение на положението, свързано с болестта, научно обоснованите принципи и критериите за определяне на регионализацията на географски принцип, дължаща се на африканската чума по свинете, и насоките на Съюза, договорени с държавите членки в Постоянния комитет по растенията, животните, храните и фуражите, и публично достъпни на уебсайта на Комисията (6), степента на риска от разпространение на африканска чума по свинете и цялостната епидемиологична обстановка на африканската чума по свинете в засегнатите държави членки и в съседните области, когато е целесъобразно.
 (8)
 Всяко изменение на ограничителни зони I, II и III в приложение I към настоящия регламент следва да бъде основано на сходни съображения,